บลจ.วรรณมองหุ้นขนาดกลางยังเด่น
บลจ.วรรณ มั่นใจกองทุน TH100  สร้างผลตอบแทนที่ดีให้นักลงทุน เหตุหุ้นขนาดกลางอยู่ในช่วงเติบโต
21 ก.พ. 2556

บลจ.วรรณ มั่นใจกองทุน TH100  สร้างผลตอบแทนที่ดีให้นักลงทุน เหตุหุ้นขนาดกลางอยู่ในช่วงเติบโต 
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ  เปิดเผยว่า บริษัทมั่นใจว่ากองทุน ThaiDEX SET100 ETF ซึ่งเข้าจดทะเบียนซื้อขายหน่วยลงทุนในตลาดหลักทรัพย์ในวันนี้เป็นวันแรก ชื่อย่อ “TH100” จะเติบโตได้อย่างต่อเนื่อง และสามารถสร้างผลตอบแทนที่ดีให้กับนักลงทุน 
ทั้งนี้ ผลการเปิดขายครั้งแรกมีผู้ลงทุนสถาบันและผู้ลงทุนรายย่อยให้ความสนใจอย่างกว้างขวาง โดยมียอดจองซี้อ 372 ล้านบาท โดยมีมูลค่าที่ตราไว้ 4.4829 บาทต่อหน่วย 
“เราเชื่อว่า TH100 เป็นกองทุนอีทีเอฟที่เหมาะสมกับช่วงจังหวะการลงทุนตอนนี้ โดยบลจ.วรรณ ยังมีมุมมองเชิงบวกกับหุ้นขนาดกลาง ซึ่งเป็นส่วนประกอบของ ดัชนี SET100 เราเชื่อว่าหลักทรัพย์ดังกล่าวส่วนใหญ่ยังอยู่ในช่วงระยะเติบโต ซึ่งต่างจากหุ้นใหญ่ ๆ ในตลาดหลักทรัพย์ ซึ่งส่วนใหญ่อยู่ในช่วงเติบโตเต็มที่ เราประเมินว่ากำไรของบริษัทขนาดกลางมีโอกาสเติบโตได้ถึง 20% ในปีนี้” นายวินกล่าว 
นอกจากนี้หุ้นใน SET100 มีสัดส่วนของกลุ่มอสังหาริมทรัพย์ และกลุ่มก่อสร้าง มากกว่า  SET50 ซึ่งทั้งสองกลุ่มเป็นกลุ่มที่มีแนวโน้มที่ดีและมีอัตราเงินปันผลที่สูงในปี 2556
นายวิน กล่าวว่า    สำหรับมุมมองตลาดหุ้น บริษัทยังคงประเมินดัชนีในช่วงนี้เป็นขาขึ้นอย่างต่อเนื่อง โดยมีโอกาสแตะ 1600 จุด  โดยเชื่อว่าบรรยากาศตลาดโดยรวมยังดีอยู่จากเงินทุนไหลเข้าเป็นตัวหนุนหลักและตลาดของไทยโดยรวมยังดูดีกว่าตลาดในภูมิภาค 
"ไม่แปลกใจที่เราจะเห็นตลาดยังคงปรับตัวขึ้นอย่างต่อเนื่อง เราเชื่อว่าดัชนี 1600 เป็นเป้าหมายที่เป็นไปได้ แต่ตลาดจะมีความผันผวนสูงและนักลงทุนจะเล่นยากขึ้นในปีนี้” นายวิน กล่าว